Na osnovu člana 33. Zakona o tržištu hartija od vrijednosti (Službeni glasnik Republike Srpske broj: 92/06, 34/09, 30/12, 59/13, 108/13, 04/17, 63/21, 11/22 i 63/22), emitent PRIJEDORPUTEVI AD PRIJEDOR, 27. juna 17, PRIJEDOR (u daljem tekstu: Emitent), dana 10.05.2025. godine objavljuje:

**JAVNI POZIV  
ZA UPIS I UPLATU PRVE EMISIJE DUGOROČNIH KORPORATIVIH OBVEZNICA JAVNOM PONUDOM**

Emitent upućuje javni poziv svim zainteresovanim domaćim i stranim investitorima, pravnim i fizičkim licima za upis i uplatu prve emisije dugoročnih korporativnih obveznica javnom ponudom, pod uslovima utvrđenim Odlukom Skupštine akcionara o dugoročnom zaduženju emisijom obveznica javnom ponudom, broj:01-345-42-6/25 od 22.01.2025. godine, Odlukom o izmjeni odluke o dugoročnom zaduženju emisijom obveznica javnom ponudom broj: 01-345-261-1/25 od 11.03.2025. godine i Odlukom o izmjeni odluke o dugoročnom zaduženju emisijom obveznica javnom ponudom broj: 01-345-404-2/25 od 03.04.2025. godine i Jedinstvenim prospektom prve emisije dugoročnih korporativnih obveznica javnom ponudom na Banjalučkoj berzi Emitenta emitovanih javnom ponudom.

Rješenjem Komisije za hartije od vrijednosti Republike Srpske broj: 01-UP-31-530-17-24G/25 od 06.05.2025. godine odobren je Jedinstveni prospekt prve emisije dugoročnih korporativnih obveznica javnom ponudom na Banjalučkoj berzi Emitenta emitovanih javnom ponudom.

**• Broj, nominalna vrijednost hartija od vrijednosti i ukupna vrijednost emisije:** Prvom emisijom emituje se 4.000 obveznica, pojedinačne nominalne vrijednosti 1.000,00 KM, ukupne nominalne vrijednosti emisije 4.000.000,00 KM.

• **Dospijeće, visina kamate:**  Dospijeće emisije je 7 (sedam) godina od dana upisa emisije u Centralni registar hartija od vrijednosti a.d. Banja Luka. Kamatna stopa iznosi 5,50% na godišnjem nivou.

**• Način i rokovi isplate glavnice i kamate:** U prvoj godini će se ipslaćivati kamata na mjesečnom nivou. Nakon proteka perioda od jedne godine, glavnica i pripadajući dio kamate isplaćivaće se šest godina u jedakim mjesečnim anuitetima putem NOVA BANKA AD BANJA LUKA, Kralja Alfonsa XIII br. 37A Banja Luka (u daljem tekstu: platni agent). Rok plaćanja dospjelog anuiteta od strane Emitenta na račun za posebnu namjenu platnog agenta iznosi deset (10) dana od dana dospijeća, odnosno od dana izvršenog obračuna dospjelog anuiteta od strane platnog agenta, a platni agent vrši isplatu sa računa za posebnu namjenu na račune vlasnika obveznica u roku od tri (3) radna dana od dana uplate anuiteta na račun za posebnu namjenu. Ukoliko je dan isplate anuiteta iz obveznica neradni dan, isplata će se vršiti prvog narednog radnog dana. Radni dan je dan koji je utvrđen kao radni dan Centralnog registra hartija od vrijednosti a.d Banja Luka, te poslovnih banaka koje obavljaju poslove platnog prometa u Republici Srpskoj i BiH. U slučaju kašnjenja isplate anuiteta, Emitent je obavezan da plati i zakonsku zateznu kamatu.

**• Obezbjeđenje obaveza iz prve emisije obveznica:** U cilјu obezbjeđenja urednog plaćanja dospjelog anuiteta po osnovu emitovanih obveznica iz prve emisije Garant/Jemac emisije je privredno društvo Kozaraputevi d.o.o. Banja Luka. Emitent i Garant/Jemac emisije zaključili su ugovor o garanciji/jemstvu broj 4-1-I/25 od 22.01.2025. godine i aneks ugovora o garanciji/jemstvu broj 27-III/25 od 17.03.2025. godine. Garant/Jemac emisije je deponovao 84 mjenice i mjenično ovlašćenje kojim je ovlastio Platnog agenta predmetne emisije da iste, u slučaju kašnjenja plaćanja obaveza od strane Emitenta ili prijevremenog dospjeća emisije, prezentuje i naplatiti sredstva potrebna za isplatu obaveza prema investitorima, kao i upis hipoteke – založnog prava prvog reda u roku od 60 dana od dana registracije emisije kod Centralnog registra hartija od vrijednosti a.d. Banja Luka.

**• Valutna klauzula:** Radi očuvanja realne vrijednosti, ukoliko dođe do promjene kursa KM u odnosu na EURO, primjenjivaće se valutna klauzula (preračun KM u EURO, odnosno EURO u KM) po srednjem kursu, a prema kursnoj listi Centralne banke BiH na dan dospijeća anuiteta.

**• Prava i ograničenja prava vlasnika:** Obveznice daju pravo na isplatu glavnice i pravo na isplatu kamate u skladu sa planom otplate. Vlasnici obveznica takođe imaju pravo na zatezne kamate u slučaju kašnjenja sa isplatom glavnice ili kamate, kao i pravo raspolaganja obveznicama, uklјučujući i uspostavlјanje založnog prava. Vlasnici obveznica imaju parvo zatražiti prijevremeno dospijeće obveznica iz prve emisije u slučaju nepoštovanja uslova emisije

**•  Pravo preče kupovine obveznica:** Emisija se vrši bez korištenja prava preče kupovine.

**• Prava emitenta:** Emitent zadržava pravo na odustajanje od javne ponude obveznica i prekid emisije prije isteka roka za njihov upis i uplatu. Emitent zadržava i pravo na završetak postupka upisa i uplate obveznica ukoliko emisija bude u cjelosti upisana i uplaćena prije isteka roka utvrđenog za njihov upis i uplatu.

**• Prodajna cijena:** Cijena po kojoj investitori upisuju i uplaćuju obveznice formiraće se na berzi, po metodi kontinuirane javne ponude (višestruke cijene) u skladu sa Pravilima Banjalučke berze, s tim da će prodajni nalog biti unesen po cijeni od 1.000,00 KM. Standard povećanja cijene je 0,01 KM;

**• Rok trajanja upisa i uplate:** Početak upisa i uplate obveznica je 19.05.2025. godine. Upis i uplata obveznica traju 30 dana, zaključno sa 19.06.2025. godine;

**• Upis i uplata obveznica** Uplate za kupovinu obveznica investitori vrše na račun ovlaštenog berzanskog posrednika na tržištu hartija od vrijednosti Republike Srpske, posredstvom kojeg izdaju nalog za upis obveznica. Po realizaciji kupovnog naloga ovlašteni berzanski posrednik transferiše iznos novčanih sredstava koji odgovara broju upisanih obveznica pomnoženih sa cijenom realizacije na poseban privremeni račun za deponovanje uplata po osnovu kupovine emitovanih obvezica, otvoren kod NOVA BANKA A.D. BANJA LUKA, Kralja Alfonsa XIII 37A, na broj računa 5550900066769050. Sredstvo plaćanja je novac, kovertibilne marke (KM).

Prva emisija dugoročnih obveznica smatraće se uspješnom ako u roku od 30 dana, predviđenom za upis i uplatu obveznica, bude upisano i uplaćeno 60% od ukupnog broja emitovanih obveznica

**• Jedinstveni prospekt** za javnu ponudu obveznica iz prve emisije i njihovo uvrštenje na službeno tržište Banjalučke berze besplatno je dostupan u prostorijama Emitenta, agenta emisije, te na Internet stranici Banjalučke berze: www.blberza.com.

**• Kriterijum uspješnosti emisije:** Emisija se smatra uspješnom ukoliko, u roku od 30 dana predviđenom za upis i uplatu, bude upisano i uplaćeno minimalno 60% obveznica ponuđenih Jedinstvenim prospektom.

Ovlašćeno lice Emitenta za sprovođenje emisije je direktor Emitenta, Crnogorac Radenko.

Više informacija o prvoj emisiji obveznica, emitenta „PRIJEDORPUTEVI“ AD PRIJEDOR moguće je dobiti u sjedištu Emitenta u ulici 27.juna 17 79101 PRIJEDOR ili na telefon: 052/233-117. Jedinstveni prospekt moguće je naručiti putem zvanične elektronske pošte Emitenta: prijedorputevi@fortisgroup.ba

„PRIJEDORPUTEVI“ AD PRIJEDOR

,

Zastupano po direktoru Crnogorac Radenko